Úradný vestník L 048 , 19/02/1997 S. 0035 - 0036



Rozhodnutie Komisie z 24. januára 1997, ktorým sa povoľuje používanie nezmazateľnej tlače predpísaných informácií na obaloch osiva olejnatých a priadnych rastlín a ktorým sa mení a dopĺňa rozhodnutie 87/309/EHS, ktorým sa povoľuje používanie nezmazateľnej tlače predpísaných informácií na obaloch osiva určitých krmovín (97/125/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 66/401/EHS zo 14. júna 1966 o uvádzaní osiva krmovín na trh [1], naposledy zmenenú a doplnenú smernicou 46/72/ES [2], najmä na jej článok 10 ods. 1 bod a), so zreteľom na smernicu Rady 69/208/EHS z 30. júna 1969 o obchodovaní s osivom olejnatých a priadnych rastlín [3], naposledy zmenenú a doplnenú smernicou 96/72/ES, najmä na jej článok 10 ods. 1 bod a), keďže osivo krmovín a osivo olejnatých a priadnych rastlín nemôže bežne byť uvedené na trh, ak obaly nie sú označené úradnou náveskou v súlade s opatreniami ustanovenými v smernici 66/401/EHS a smernici 69/208/EHS; keďže nezmazateľná tlač požadovaných informácií na samotných obaloch na základe vzoru ustanoveného pre návesku sa však môže povoliť; keďže Komisia už udelila takéto povolenie rozhodnutím 80/755/EHS [4] v znení rozhodnutia 81/109/EHS [5] pre osivo obilnín a rozhodnutím 87/309/EHS [6] v znení rozhodnutia 88/493/EHS [7]pre osivo určitých krmovín; keďže podľa týchto rozhodnutí boli povolenia udelené za určitých podmienok, ktoré ponechali zodpovednosť na certifikačných úradoch; keďže sa tento systém osvedčil; keďže je v súčasnosti žiaduce udeliť podobné povolenie v súvislosti s osivom olejnatých a priadnych rastlín; keďže v prípade krmovín je taktiež žiaduce rozšíriť povolenie na všetky druhy, na ktoré sa vzťahuje smernica 66/401/EHS; keďže opatrenia stanovené v tomto rozhodnutí sú v súlade so stanoviskom Výboru pre osivá a množiteľský materiál v poľnohospodárstve, záhradníctve a lesníctve, PRIJALA TOTO ROZHODNUTIE: Článok 1 1. Členské štáty sa týmto oprávňujú stanoviť za podmienok ustanovených v odseku 2 pod úradným dohľadom spôsob tlače predpísaných informácií na obaloch "základného osiva" a "certifikovaného osiva" všetkých kategórií olejnatých a priadnych rastlín 2. Pri udelení povolenia v odseku 1 sa uplatňujú tieto podmienky: a) predpísané informácie sa vytlačia alebo opečiatkujú nezmazateľne na obal; b) návrh a farba tlače alebo pečiatky je v súlade so vzorom návesky používanej v dotknutom členskom štáte; c) z predpísaných informácií sa natlačia alebo opečiatkujú po odobratí vzorky podľa článku 7 ods. 2 smernice aspoň tie, ktoré požaduje príloha IV časť A písm. a) bod 3 a 4 smernice 69/208/EHS, pričom tlačenie alebo pečiatkovanie sa uskutoční úradne alebo pod úradným dohľadom; d) okrem predpísaných informácií musí mať každý obal úradne udelené individuálne sériové číslo, ktoré na obal nezmazateľne vytlačí alebo opečiatkuje tlačiareň; táto tlačiareň informuje certifikačný úrad o množstve vytlačených obalov vrátane ich sériových čísel; e) certifikačný úrad uchováva záznamy o takto označených množstvách osiva vrátane čísla a obsahu obalov každej partie, ako aj sériové čísla uvedené v bode d); f) na záznamy výrobcov sa vzťahuje dohľad certifikačného úradu. Článok 2 Rozhodnutie 87/309/EHS sa týmto mení a dopĺňa takto: v článku 1 ods. 1 sa slová "osivo hrachu siateho roľného a bôbu obyčajného"nahrádzajú slovami "osivo krmovín". Článok 3 Členské štáty oznámia Komisii podmienky, za ktorých využijú povolenia udelené v článku 1. Komisia o tom informuje ostatné členské štáty. Článok 4 Toto rozhodnutie je adresované členským štátom. V Bruseli 24. januára 1997 Za Komisiu Franz Fischler člen Komisie [1] Ú. v. ES 125, 11.7.1996, s. 2298/66. [2] Ú. v. ES L 304, 27.11.1996, s. 10. [3] Ú. v. ES L 169, 10.7.1969, s. 3. [4] Ú. v. ES L 207, 9.8.1980, s. 37. [5] Ú. v. ES L 64, 11.3.1981, s. 13. [6] Ú. v. ES L 155, 16.6.1987, s. 26. [7] Ú. v. ES L 261, 21.9.1988, s. 27. --------------------------------------------------